ไฟแนนซ์ทูเดย์
...สงสัยจะถูกใจนายกฯ ปู เพราะหลังประชุมเรื่องบาทแข็งไปเมื่อต้นสัปดาห์ ยิ่งลักษณ์ ชินวัตร นายกรัฐมนตรี สั่ง กิตติรัตน์ ณ ระนอง รองนายกรัฐมนตรีและ รมว.คลัง ให้เชิญผู้ว่าการธนาคารแห่งประเทศไทย (ธปท.) คณะกรรมการนโยบายการเงิน (กนง.) และภาคเอกชน มาหารือกันแบบนี้อีก 2 นัด เพื่อตามเรื่องที่ภาคเอกชนร้องเพลงรอ
17 พ.ค. 2556

...สงสัยจะถูกใจนายกฯ ปู เพราะหลังประชุมเรื่องบาทแข็งไปเมื่อต้นสัปดาห์ ยิ่งลักษณ์ ชินวัตร นายกรัฐมนตรี สั่ง กิตติรัตน์ ณ ระนอง รองนายกรัฐมนตรีและ รมว.คลัง ให้เชิญผู้ว่าการธนาคารแห่งประเทศไทย (ธปท.) คณะกรรมการนโยบายการเงิน (กนง.) และภาคเอกชน มาหารือกันแบบนี้อีก 2 นัด เพื่อตามเรื่องที่ภาคเอกชนร้องเพลงรอ
...แต่ขอแนะว่าหัวข้อเรียกประชุมน่าจะเปลี่ยนจากผลกระทบ “ค่าบาท” เปลี่ยนใหม่เป็นผลกระทบจาก “ค่าแรง” 300 บาท ตามนโยบายของรัฐบาลนั่นแหละจะตรงกว่า เพราะเท่าที่สอบถามภาคเอกชนที่ร่วมประชุมสุ้มเสียงส่วนใหญ่เหมือนไม่ได้รับผลกระทบจากค่าบาท แต่เรื่องที่มาร้องกลายเป็นปัญหาค่าแรงเสียมากกว่า 
...ท่าทางธนาคารพัฒนาวิสาหกิจขนาดกลางและขนาดย่อมแห่งประเทศไทย หรือ เอสเอ็มอีแบงก์ ยังจะคงสถานะลูกผสมระหว่างกระทรวงอุตสาหกรรมกับกระทรวงการคลังต่อไป ข่าวที่ว่าคลังจะขอคืนจากอุตสาหกรรมนั่นคงลำบาก ส่วนเรื่องการสรรหาตัวกรรมการผู้จัดการคนใหม่ ยังไม่มีท่าทีว่าจะแล้วเสร็จแม้ ทนุศักดิ์ เล็กอุทัย รมช.คลัง จะเร่งแล้วเร่งอีก 
...ล่าสุดชื่อ เชาวรัตน์ เชาวน์ชวานิล อดีตผู้ช่วยกรรมการผู้จัดการ บรรษัทบริหารสินทรัพย์ไทย (บสท.) ที่ได้รับแรงหนุนจากกระทรวงอุตสาหกรรมมาแรง เหลือชิงดำกับผู้สมัครอีกคนที่มาจากองค์การตลาดเพื่อเกษตรกร หรือ อ.ต.ก. เท่านั้น
...ระยะหลังนี้ต้องจับตาแผนปรับโครงสร้างหนี้ของแบงก์รัฐให้ดี เพราะเริ่มเห็นว่ามีมือดีจากฝ่ายการเมืองลุยเข้าไปล้วงข้อมูลเพื่อช็อปหาของถูก ล่าสุดมีลูกหนี้เป็นผู้ประกอบการโรงแรมชื่อดังจากเชียงใหม่ กำลังลุยเจรจากับธนาคารรัฐเจ้าหนี้รายหนึ่งซึ่งอยู่แถวซอยอารีย์ เพื่อขอความเป็นธรรมในการปรับโครงสร้างหนี้ไม่ให้เร่งบีบขายหนี้ให้กลุ่มทุนใหม่ที่รอช้อนซื้อของถูกอยู่